Il-Partit Laburista Norveġiż, li bħalissa qiegħed fl-Oppożizzjoni, flimkien mal-alleati tiegħu jinsabu aktar 'il quddiem mir-rivali tagħhom, jiġifieri l-Konservattivi. Dan ħareġ minn sondaġġ li sar pubbliku nhar il-Ġimgħa li għadda, sena biss 'il bogħod minn elezzjoni ġenerali oħra f'dan il-pajjiż Nordiku. Ir-riżultat ta' dan is-sondaġġ ħareġ fil-ġurnal ta' kuljum bl-isem ta' Aftenposten, u jindika li l-Partit Laburista għandu 36.1% tal-appoġġ fost il-votanti, filwaqt li l-Konservattivi, li bħalissa qegħdin fil-Gvern, għandhom biss 24.7%. Dan ir-riżultat huwa indikatur li l-Partit Laburista u l-alleati tiegħu jista' jkun li jkollhom saħħa u appoġġ biżżejjed biex jiffurmaw gvern ġdid jekk jirbħu l-elezzjoni ġenerali li ġejja. Fil-preżent, dan il-pajjiż Nordiku ta' madwar ħames miljun persuna, qed jitmexxa mill-partit Konservattiv taċ-ċentru lemin immexxi mill-Prim Ministru u l-Kap tal-Konservattivi Erna Solberg, flimkien mal-partit popolist tal-Progress bil-Ministru tal-Finanzi tkun Siv Jensen bħala rappreżentanta ta' dan il-partit, fejn flimkien iffurmaw gvern ta' koalizzjoni. Minn dan is-sondaġġ ħareġ ukoll li, fuq bażi individwali, il-pubbliku jippreferi aktar lill-mexxej Laburista Jonas Gahr Stoere biex ikun il-prim ministru li jmiss, milli lill-prim ministru preżenti Solberg. Fil-fatt, il-mexxej Laburista Stoere rreġistra 45% tal-appoġġ filwaqt li r-rivali tiegħu ġabet biss 37%. Fattur ewlieni li jista' jkun indikatur għal dawn ir-riżultati pożittivi għal-Laburisti huwa l-fatt li l-immigrazzjoni f'dan il-pajjiż qiegħda kulma tmur tonqos u għalhekk, f'dan il-mument, din il-kwistjoni mhijiex fost il-prijoritajiet tal-aġenda politika tal-pajjiż. Fil-fatt, skont id-direttur maniġerjali ta' Respons Analyse, il-kumpanija li mexxiet dan is-sondaġġ, Thore Gaard Olaussen qal li, minħabba l-fatt li n-numri tal-immigranti naqas u għalhekk naqset ukoll il-biża' mill-pubbliku li jkun hemm ħafna persuni li jfittxu l-ażil, din ibbenefikat bil-kbir lil-Laburisti u tat daqqa' ta' ħarta kbira lill-Partit tal-Progress. Dan hekk kif din il-kwistjoni kienet tintuża bħala 'arma' minn dan il-partit biex jikseb il-voti. Fil-fatt, dan l-istess partit mhux talli ma baqax fejn kien iżda naqqas l-appoġġ tiegħu u rreġistra biss 13.7% tal-appoġġ fost il-votanti. Skont id-Direttorat tal-Immigrazzjoni Norveġiż, is-sena l-oħra 31,145 persuna fittxet l-ażil fin-Norveġja iżda, minn dak iż-żmien lil hawn, dawk in-numri naqsu ferm hekk kif pajjiżi viċin in-Norveġja għalqu l-fruntieri tagħhom u n-Norveġja stess introduċiet aktar miżuri ta' restrizzjoni. Dawn l-avvenimenti huma kkonfermati wkoll mill-istatistika hekk kif fl-ewwel nofs ta' din is-sena kien hemm biss madwar 1,678 persuna li applikat għall-ażil – l-inqas rata rreġistrata mill-1997 lil hawn. Dan is-sondaġġ sar fuq kampjun ta' 1,001 telefonata bejn il-15 u s-17 ta' Awwissu li għadda. L-elezzjoni ġenerali li jmiss fin-Norveġja se ssir f'Settembru tas-sena d-dieħla.